**1. SISTEM GLAGOLSKIH OBLIKA**

U staroslovenskom jeziku, kao i u savremenom crnogorskom jeziku, glagolski oblici se dijele na lične i nelične. Lični glagolski oblici su oni u kojima se odnos prema licima određuje predikativnošću, a nelični su oni u kojima se predikativnošću odnos prema licima ne određuje.

U okviru ličnih glagolskih oblika staroslovenski jezik razlikuje:

1. glagolska vremena:
* prezent (sadašnje vrijeme),
* aorist (pređašnje svršeno vrijeme),
* imperfekat (pređašnje nesvršeno vrijeme),
* perfekat (prošlo vrijeme),
* pluskvamperfekat (davno prošlo vrijeme),
* futur (buduće vrijeme),
* futur egzaktni (buduće svršeno vrijeme);
1. glagolske načine:
* imperativ (zapovjedni način)
* potencijal (mogućni način)
1. glagolska stanja ili rodove:
* aktiv (radno stanje)
* pasiv (trpno stanje).

U okviru neličnih ili imenskih glagolskih oblika, u staroslovenskom jeziku se razlikuju sljedeći pojedninačni oblici:

- infinitiv,

- supin,

- particip prezenta aktiva,

- particip prezenta pasiva,

- particip preterita aktiva,

- particip preterita pasiva,

- particip perfekta.

**2. GRAĐENJE GLAGOLSKIH OBLIKA**

Prema načinu građenja, glagolski oblici se dijele na proste i na složene.

Prosti glagolski oblici su oni koji nastaju dodavanjem različitih nastavaka na glagolsku osnovu. U proste glagolske oblike spadaju: prezent, aorist, imperfekat, imperativ, infinitiv, supin, particip prezenta aktiva, particip prezenta pasiva, particip preterita aktiva, particip preterita pasiva i particip perfekta.

Složeni glagolski oblici su oni koji predstavljaju konstrukcije sastavljene od imenskog oblika glagola koji se mijenja i odgovarajućeg oblika pomoćnog glagola. U složene glagolske oblike spadaju: perfekat, pluskvamperfekat, futur, futur egzaktni i potencijal, kao i oblici za pasiv.